Denne sommer bliver sidste gang i lang tid, hvor ’Fregatten Jylland’ kan ses i ét stykke. I efteråret begynder en omfattende og langvarig restaurering af det 157 år gamle skibsskrog. Restaureringen er en genoptagelse af et projekt, der begyndte for over 30 år siden.

A.P. Møller og Hustru Chastine Mc-Kinney Møllers Fond til Almene Formaal har doneret 4,8 mio. kr. til at genoptage arbejdet. Det har nemlig vist sig, at livet i tørdok er så hårdt for tømmeret, at skibets stævn og agterspejl ville være i fare for at styrte sammen i løbet af få år, skriver museets direktør, Benno Blæsild, i en pressemeddelelse.

Skibets midterstykke er tidligere blevet forstærket med et skjult stålskelet, og det er den operation, der nu skal udbredes til hele skibet, som forventes at stå samlet igen i 2017.